CELEX: 32020D0647
Language: hr
Date: 2020-05-11 00:00:00
Title: Provedbena odluka Vijeća (EU) 2020/647 od 11. svibnja 2020. kojom se Talijanskoj Republici odobrava primjena posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost

14.5.2020   
               
               
                  HR
               
               
                  Službeni list Europske unije
               
               
                  L 151/7
               
            
         PROVEDBENA ODLUKA VIJEĆA (EU) 2020/647
         od 11. svibnja 2020.
         kojom se Talijanskoj Republici odobrava primjena posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1. prvi podstavak,
         uzimajući u obzir prijedlog Europske komisije,
         budući da:
         
                     (1)
                  
                  
                     U skladu s člankom 285. prvim stavkom Direktive 2006/112/EZ, države članice koje nisu koristile mogućnost prema članku 14. Direktive Vijeća 67/228/EEZ (2) mogu izuzeti od poreza na dodanu vrijednost („PDV”) porezne obveznike čiji godišnji promet nije veći od 5 000 EUR ili protuvrijednosti tog iznosa u nacionalnoj valuti.
                  
               
                     (2)
                  
                  
                     Odlukom Vijeća 2008/737/EZ (3) Italiji je odobrena primjena posebne mjere odstupanja od članka 285. Direktive 2006/112/EZ („mjera odstupanja”) kojom se od PDV-a izuzimaju porezni obveznici čiji godišnji promet nije veći od 30 000 EUR. Mjera odstupanja bila je odobrena do 31. prosinca 2010.
                  
               
                     (3)
                  
                  
                     Provedbenom odlukom Vijeća 2010/688/EU (4) Italiji je odobren nastavak primjene mjere odstupanja do 31. prosinca 2013.
                  
               
                     (4)
                  
                  
                     Provedbenom odlukom Vijeća 2013/678/EU (5) Italiji je odobren nastavak primjene mjere odstupanja do 31. prosinca 2016. Prag godišnjeg prometa povećan je na 65 000 EUR.
                  
               
                     (5)
                  
                  
                     Provedbenom odlukom Vijeća (EU) 2016/1988 (6) valjanost odobrenja za primjenu mjere odstupanja produljena je do 31. prosinca 2019. ili do stupanja na snagu direktive o izmjeni članaka od 281. do 294. Direktive 2006/112/EZ o posebnoj odredbi za mala poduzeća, ovisno o tome što nastupi ranije. Vijeće je 18. veljače 2020. donijelo Direktivu (EU) 2020/285 (7) o izmjeni članaka od 281. do 294. Direktive 2006/112/EZ u pogledu posebne odredbe za mala poduzeća.
                  
               
                     (6)
                  
                  
                     Pismom koje je Komisija zaprimila 26. srpnja 2019. Italija je zatražila odobrenje za nastavak primjene mjere odstupanja nakon 31. prosinca 2019. te za povećanje praga i opsega izuzeća.
                  
               
                     (7)
                  
                  
                     U skladu s člankom 395. stavkom 2. drugim podstavkom Direktive 2006/112/EZ Komisija je pismom od 20. rujna 2019. obavijestila ostale države članice o zahtjevu Italije. Pismom od 23. rujna 2019. Komisija je obavijestila Italiju da raspolaže svim informacijama potrebnima za razmatranje zahtjeva.
                  
               
                     (8)
                  
                  
                     Pismom koje je Komisija zaprimila 5. prosinca 2019. Italija je izmijenila zahtjev zahtijevajući samoodobrenje za nastavak primjene mjere odstupanja do 31. prosinca 2024.
                  
               
                     (9)
                  
                  
                     U skladu s člankom 395. stavkom 2. drugim podstavkom Direktive 2006/112/EZ Komisija je pismom od 10. prosinca 2019. obavijestila ostale države članice o izmijenjenom zahtjevu Italije. Pismom od 11. prosinca 2019. Komisija je obavijestila Italiju da raspolaže svim informacijama potrebnima za razmatranje izmijenjenog zahtjeva.
                  
               
                     (10)
                  
                  
                     Prema informacijama koje je dostavila Italija razlozi za mjeru odstupanja uglavnom se nisu promijenili. Mjerom odstupanja smanjuju se administrativno opterećenje i troškovi usklađivanja za mala poduzeća i porezna tijela pa se stoga time doprinosi pojednostavnjenju postupka naplate PDV-a.
                  
               
                     (11)
                  
                  
                     Mjera odstupanja je fakultativna za porezne obveznike i takva će ostati. Porezni obveznici i dalje će moći odlučiti da se na njih primjenjuju uobičajene odredbe PDV-a u skladu s člankom 290. Direktive 2006/112/EZ.
                  
               
                     (12)
                  
                  
                     Prema informacijama koje je dostavila Italija, učinak mjere odstupanja na ukupni iznos poreznog prihoda Italije, koji je naplaćen konačne potrošnje, bit će zanemariv.
                  
               
                     (13)
                  
                  
                     Mjera odstupanja neće nepovoljno utjecati na vlastita sredstva Unije koja proizlaze iz PDV-a jer će Italija izvršiti izračun naknade u skladu s člankom 6. Uredbe Vijeća (EEZ, Euratom) br. 1553/89 (8).
                  
               
                     (14)
                  
                  
                     S obzirom na mogući pozitivan učinak mjere odstupanja na smanjenje administrativnog opterećenja i troškova usklađivanja za mala poduzeća i porezna tijela te na nepostojanje bilo kakvog znatnog utjecaja na ukupni ostvareni prihod od PDV-a, Italiji bi trebalo odobriti dodatno razdoblje primjene mjere odstupanja.
                  
               
                     (15)
                  
                  
                     Odobrenje za primjenu mjere odstupanja trebalo bi biti vremenski ograničeno. To vremensko ograničenje trebalo bi biti dostatno kako bi se omogućila procjena djelotvornosti i primjerenosti praga. Usto, Direktivom (EU) 2020/285 predviđeno je da države članice do 31. prosinca 2024. donose i objavljuju zakone i druge propise koji su potrebni radi usklađivanja s člankom 1. te direktive i primjenjuju ih od 1. siječnja 2025. Stoga je primjereno Italiji odobriti primjenu mjere odstupanja do 31. prosinca 2024.
                  
               
                     (16)
                  
                  
                     Kako bi se osiguralo ostvarivanje ciljeva koji se mjerom odstupanja žele postići te da njezina primjena ne stvara pravnu nesigurnost u pogledu tekućeg poreznog razdoblja, primjereno je da se ova Odluka primjenjuje od 1. siječnja 2020.,
                  
               DONIJELO JE OVU ODLUKU:
         
            Članak 1.
            Odstupajući od članka 285. Direktive 2006/112/EZ, Italiji se odobrava da od PDV-a izuzme porezne obveznike čiji godišnji promet nije veći od 65 000 EUR.
            Italija može povećati taj prag kako bi očuvala realnu vrijednost izuzeća.
         
         
            Članak 2.
            Ova Odluka primjenjuje se od 1. siječnja 2020. do 31. prosinca 2024.
         
         
            Članak 3.
            Ova je Odluka upućena Talijanskoj Republici.
         
         
            Sastavljeno u Bruxellesu 11. svibnja 2020.
            
               
                  Za Vijeće
               
               
                  Predsjednik
               
               G. GRLIĆ RADMAN
            
         
         
            (1)  SL L 347, 11.12.2006., str. 1.
         
         
            (2)  Druga direktiva Vijeća 67/228/EEZ od 11. travnja 1967. o usklađivanju zakonodavstava država članica u vezi s porezima na promet – Struktura i postupci za primjenu zajedničkog sustava poreza na dodanu vrijednost (SL 71, 14.4.1967., str. 1303/67.).
         
            (3)  Odluka Vijeća 2008/737/EZ od 15. rujna 2008. kojom se Talijanskoj Republici odobrava primjena mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 249, 18.9.2008., str. 13.).
         
            (4)  Provedbena odluka Vijeća 2010/688/EU od 15. listopada 2010. kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 294, 12.11.2010., str. 12.).
         
            (5)  Provedbena odluka Vijeća 2013/678/EU od 15. studenoga 2013. kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 316, 27.11.2013., str. 35.).
         
            (6)  Provedbena odluka Vijeća (EU) 2016/1988 od 8. studenoga 2016. o izmjeni Provedbene odluke 2013/678/EU kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 306, 15.11.2016., str. 11.).
         
            (7)  Direktiva Vijeća (EU) 2020/285 od 18. veljače 2020. o izmjeni Direktive 2006/112/EZ o zajedničkom sustavu poreza na dodanu vrijednost u pogledu posebne odredbe za mala poduzeća i Uredbe (EU) br. 904/2010 u pogledu administrativne suradnje i razmjene informacija u svrhe praćenja ispravne primjene posebne odredbe za mala poduzeća (SL L 62, 2.3.2020., str. 13.).
         
            (8)  Uredba Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 155, 7.6.1989., str. 9.).